Diari Oficial de la Generalitat Valenciana


Sumari del DOGV 7736, del 08-03-2016 (2016/1470)

RESOLUCIÓ de 22 de febrer de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 100/15-AIA Aldaia.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7736

Data del DOGV
:   08-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1470


Data del document
:   22-02-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 22 de febrer de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 100/15-AIA Aldaia. [2016/1470]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 100/15-AIA Aldaia.  
  
  
«Declaració d'impacte ambiental  
Expedient: 688-7120-IHK-E.  
Títol: depòsit temporal de vehicles retirats de la via pública, desballestament i taller de reparació de vehicles.  
Promotor: Auto Desguaces Germans March, SL.  
Autoritat substantiva: Ajuntament d'Aldaia.  
Localització: carrer del Riu Xúquer, número 18 Aldaia (València).  
  
Descripció del projecte  
L'objecte del present projecte és la sol·licitud de la llicència ambiental d'acord amb la Llei 6/2014, de 25 de juliol, de Prevenció, Qualitat i Control Ambiental d'Activitats a la Comunitat Valenciana, per a la legalització d'un depòsit temporal de vehicles retirats de la via pública, desballestament i taller de reparació de vehicles.  
Segons indica el projecte, l'activitat s'ubicarà en l'interior d'una nau industrial ja construïda situada al carrer del Riu Xúquer, número 18 d'Aldaia (València). Disposa de dos accessos per aquest carrer, contigus a dreta i esquerra amb naus d'ús industrial, la façana posterior a un vial privat i la davantera al carrer del Riu Xúquer. Està dotada dels serveis de subministrament d'aigua potable, energia elèctrica, telecomunicacions i connexió de la xarxa de sanejament amb el clavegueram públic municipal.  
La nau té forma rectangular i ocupa tota la parcel·la. La seua estructura està formada per pilars metàl·lics, tancaments exteriors a base de panells de formigó armat i amb coberta de planxes de xapa metàl·lica. Disposa de ventilació estàtica en coberta i de dos extractors col·locats en la paret del fons. La superfície en planta és de 1520 m² i una superfície construïda de 1728 m², ja que, sobre la zona d'oficines, s'han construït dues plantes.  
En la instal·lació es distingeixen les distintes zones en funció del seu ús:  
- Lavabos i oficines: destinades a la gestió administrativa del desballestament, els serveis, dutxes i vestuari dels operaris.  
- Depòsit temporal de vehicles retirats de la via pública: se situa en la zona intermèdia de la nau. S'hi accedeix per un vial pavimentat amb formigó impermeable des de l'entrada a la nau.  
- Boxs de reparació i autoreparació de vehicles. Proveïda de depòsits i equips d'extracció per a fluids i contenidors per a altres agents contaminants, contenidor per a bateries amb equip de neutralització de l'electròlit i contenidors per a arreplega de vessaments accidentals. En aquesta zona es du a terme la descontaminació i el desmuntatge del vehicle.  
- Zona d'emmagatzematge de peces reutilitzades. Se situa en l'interior de l'edifici d'oficines en la primera planta. S'emmagatzemaran en estanteries metàl·liques.  
- Entrada i distribució. Situada a l'entrada de la nau. En ella se situaran estanteries metàl·liques destinades a l'emmagatzematge de pneumàtics que, posteriorment seran retirats per gestor autoritzat.  
- Zona de vehicles de desballestament. S'hi emmagatzemaran els vehicles desballestats abans de ser retirats per una empresa autoritzada. Disposarà d'estanteries de vehicles.  
La distribució i dimensions d'aquestes zones vénen detallades en els plànols.  
En la zona de descontaminació i desmuntatge existiran les següents instal·lacions auxiliars: equips d'extracció per a tots els fluids del VFVU, depòsits de gasoil, gasolina, olis (lubricants, caixa del canvi, circuits hidràulics), fluids de l'aire condicionat, líquid de frens, líquids de refrigeració i anticongelants, contenidors per a filtres, sabates, pastilles de fre i bateries.  
Tota la nau, excepte la zona d'oficines aquesta proveïda de paviment de formigó impermeable.  
En la zona d'emmagatzematge de vehicles retirats de la via pública, hi ha una xarxa d'arreplega de vessaments per mitjà de canaletes, amb reixetes, que els conduiran a arquetes de decantació i emmagatzematge fins a la seua retirada per empresa autoritzada per a la seua posterior eliminació. La zona de desmuntatge i descontaminació també disposa d'instal·lacions per a l'arreplega de vessaments.  
  
Procés industrial  
L'esquema general del procés es descriu com:  
1. Entrades de vehicles en la nau industrial. Per la seua pròpia motricitat o bé per un transport alternatiu. Es gestionaran els tràmits administratius.  
2. Emmagatzematge de VFVU.  
3. Descontaminació de VFVU.  
4. Desmuntatge de VFVU. S'aprofitaran les peces en bon estat.  
5. Emmagatzematge dels vehicles descontaminats.  
6. Transport dels vehicles descontaminats. Seran retirats per un gestor autoritzat.  
Quan un vehicle fora d'ús (VFU) arriba a les instal·lacions, per la seua pròpia motricitat o bé per un transport alternatiu, s'emmagatzema en la zona destinada a aqueix fi. Es gestionaran els tràmits administratius (recepció i emmagatzematge de VFU sense descontaminar).  
Posteriorment és traslladat a la zona de descontaminació i desmuntatge en l'interior de la nau. Allí es procedeix a la descontaminació del VFU, amb l'extracció de tots els fluids, residus perillosos (RP), que seran emmagatzemats directament en depòsits independents en la zona d'emmagatzematge de RP. Posteriorment es retiraran els pneumàtics i les peces que puguen ser reutilitzades. La resta de vehicles es desplaçaran a la zona de magatzem de VFU descontaminats on esperaran a ser traslladats a instal·lacions externes de reciclatge i fragmentació.  
  
Després de la descontaminació dels vehicles, els residus perillosos (RP) extrets s'emmagatzemaran en els respectius depòsits (bótes estanques) en la zona d'emmagatzematge de RP.  
La codificació dels residus per als quals se sol·licita la corresponent autorització administrativa d'emmagatzematge temporal, segons la decisió de la comissió de 18 de desembre de 2014 per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, no s'indica en la documentació tècnica presentada. No obstant això, s'indica que s'emmagatzemaran els residus següents: vehicles al final de la seua vida útil, VFVU que no contenen líquids ni altres components perillosos, líquid de transmissió i altres olis hidràulics, olis del motor, del diferencial, de la caixa del canvi, líquids de refrigeració, de frens, anticongelant, bateries de plom, filtres de combustible, filtres d'oli, sabates de fre amb amiant i components de mercuri, líquids del sistema d'aire condicionat i carburant.  
  
Encara que la capacitat màxima de tractament no ve donada en el projecte, per les quantitats d'RP que es pretén emmagatzemar indicades en el projecte, s'entén que la capacitat de valoració de RP de les instal·lacions no superarà les 10 tones per dia. Anualment es realitzarà una anàlisi del funcionament general de l'activitat on s'avaluarà la capacitat real de la planta.  
Entre la maquinària enumerada per a intervindre en el procés industrial es troba: quatre elevadors, compressor, equips d'extracció per a tots els fluids del vehicle, desmuntadora de rodes, cargolador, equilibradora i premsa hidràulica.  
 L'energia utilitzada serà l'elèctrica.  
  
Tramitació administrativa  
Amb data 4 d'agost de 2015 es va rebre ofici de l'Ajuntament d'Aldaia remetent l'expedient de sol·licitud de llicència ambiental per a l'activitat «depòsit temporal de vehicles retirats de la via pública, desballestament i taller de reparació de vehicles», a fi d'obtindre la declaració d'impacte ambiental ordinària preceptiva i prèvia a la concessió de la llicència.   
L'expedient consta de: projecte tècnic i annex, estudi d'impacte ambiental (EIA) i certificat d'informació pública.  
En data 2 de desembre de 2015, es va rebre del Servei de Gestió de Residus documentació complementària a la documentació aportada.  
  
El 28 de desembre de 2015, l'Ajuntament d'Aldaia remet el certificat de compatibilitat urbanística.  
El certificat d'informació pública indica que aquesta es va dur a terme per mitjà de publicació en el Butlletí Oficial de la Província de València número 111, de 12 de juny de 2015, i que transcorregut el termini de 30 dies, no s'hi han presentat al·legacions.  
  
Consultes  
En data 27 d'octubre de 2015 es realitza consulta al Servei d'Ordenació del Territori per observar-se que hi ha risc d'inundació en la zona. El 16 de novembre de 2015 es rep un informe la conclusió del qual és: «per tot allò que s'ha exposat, l'activitat de depòsit temporal de vehicles retirats de la via pública, desballestament i taller de reparació de vehicles, al carrer del Riu Xúquer, 18, d'Aldaia (València) no es troba afectada per risc d'inundació, de conformitat amb les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana».  
  
  
Consideracions ambientals  
Consultat el visor web intern de cartografia de la CITMA, no s'observen afeccions ambientals ressenyables.  
Segons l'informe emès per l'ajuntament l'activitat és compatible amb el planejament urbanístic vigent. També es pronuncia favorablement sobre les mesures protectores i correctores establides en el projecte per a garantir les condicions de salubritat i higiene acústica i aporta informe favorable pel que fa a l'ordenança d'abocaments.  
  
El projecte inclou un estudi acústic que justifica la suficiència de l'aïllament produït pels paraments constructius per a no sobrepassar els nivells de recepció exterior respecte a la contaminació acústica. Aquestes conclusions es consideren vàlides sempre que es verifiquen amb els resultats de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament i per un organisme autoritzat.   
L'EIA considera que els principals riscos d'impactes que l'activitat pot produir en el medi ambient, deriven bàsicament dels residus allí emmagatzemats, especialment de combustible, d'olis usats, anticongelants i líquid de frens. Analitza el risc d'incendi, l'emissió de vapors i el seu contacte amb el cos humà. Per a previndre presenta un pla de protecció contra incendis, justifica la ventilació del local i estableix la necessitat d'equips de protecció i bones pràctiques en la manipulació d'aquests productes. Encara que no es contemplen possibles impactes en el medi ambient produïts per altres RP que s'obtindran de la descontaminació dels vehicles, com per exemple els gasos fluorats dels aires preparats, remarca en l'ús d'equips adequats per a l'extracció dels fluids i de depòsits d'emmagatzematge homologats.  
  
Per a previndre la contaminació del sòl i de les aigües s'adoptaran les mesures següents:  
- Tota la zona susceptible de produir-se vessaments de líquids contaminants estarà dotada de paviment de formigó impermeable.  
- En la zona de depòsit de vehicles sense descontaminar, susceptible de produir-se vessaments de líquids, s'ha instal·lat un sistema per a la seua arreplega que els conduiran a arquetes on romandran fins a ser retirats per gestor autoritzat. Es realitzaran inspeccions visuals dels vehicles emmagatzemats per a detectar possibles fugues de líquids i actuar-hi preferentment.  
- Els líquids procedents de la descontaminació dels vehicles s'abocaran directament en els seus depòsits homologats. Tots els líquids procedents del procés industrial seran retirats per gestors autoritzats. A la xarxa de clavegueram municipal únicament s'abocaran les aigües residuals considerades de tipus domèstic, procedents dels vestuaris, lavabos i neteja d'oficines.  
- Es realitzaran inspeccions visuals periòdicament per a assegurar que els equips es troben en condicions òptimes i que no es detecten fugues exteriors apreciables a simple vista. Es duran a terme tots els manteniments periòdics reglamentàriament exigibles, tant en les instal·lacions com en els equips que intervindran en el procés industrial.  
  
- Estableix un pla d'emergència en què es contempla la intervenció en cas de produir-se vessaments de líquids perillosos i en cas d'incendis.  
  
S'implantarà un pla de formació per mitjà de cursos, pràctiques i investigació de sinistres per a instruir els empleats.  
Considerem que aquestes mesures protectores s'haurien d'ampliar amb les següents:  
- Respecte de la recuperació de gasos fluorats dels sistemes d'aire condicionat instal·lats en els vehicles, el personal que realitze la dita activitat haurà de disposar del certificat acreditatiu regulat en el Reial Decret 795/2010, de 16 de juny, pel qual es regula la comercialització i manipulació de gasos fluorats i equips basats en els mateixos, així com la certificació dels professionals que els utilitzen.  
- S'instal·laran depòsits de material absorbent (per exemple, sepiolita) en quantitat adequada i disponible per a procedir a l'arreplega immediata dels abocaments accidentals de RP que puguen produir-se en tota la instal·lació. En la zona de bateries es disposarà a més de material neutralitzador d'àcids (per exemple, bicarbonat sòdic). Una vegada utilitzats estos materials es tractaran com RP fins a la seua arreplega per gestor autoritzat.  
- La neteja de les zones on es realitzarà el procés industrial es realitzarà en sec.  
- Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament d'Aldaia. Si fóra necessari, s'aplicaran els tractaments previs pertinents per a complir amb els límits que s'hi establisquen.  
- La zona d'emmagatzematge de pneumàtics serà d'accés restringit i complirà amb la normativa vigent.  
- S'establirà un programa de vigilància ambiental a l'efecte d'acreditar l'adopció i execució de les mesures preventives i correctores propostes i la comprovació de la seua eficàcia. Del programa esmentat es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
No es preveuen impactes sobre la fauna, flora o paisatge per realitzar-se tota l'activitat en l'interior d'una nau ja construïda situada en un polígon industrial.  
  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus de la Comunitat Valenciana, quedant sotmesa a la corresponent autorització administrativa per la conselleria competent al medi ambient.  
  
 L'activitat ve regulada en el Reial Decret 1383/2002, de 20 de desembre, sobre gestió de vehicles al final de la seua vida útil.  
Per realitzar emmagatzematge de pneumàtics li serà aplicable el Reial Decret 1619/2005, de 30 de desembre, sobre la gestió de pneumàtics fora d'ús.  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de protecció contra la contaminació acústica i al Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis, que la desenvolupa.  
Tot això, sense perjuí de les autoritzacions que escaiga obtindre d'altres organismes, de conformitat amb la normativa sectorial que se li aplique.  
  
Consideracions jurídiques  
1. El projecte ha sigut sotmès al procediment d'avaluació d'impacte ambiental, d'acord amb els apartats 6.c.1) i 6.c.2) de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març.  
2. L'expedient ha observat els tràmits previstos en la Llei 21/2013, de 9 de desembre, d'Avaluació Ambiental, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent  
  
Resolució  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat de «depòsit temporal de vehicles retirats de la via pública, desballestament i taller de reparació de vehicles» el titular de la qual és Auto Desguaces Germans March, SL, ubicada al carrer del Riu Xúquer, número 18 Aldaia (València) sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
1. Els residus admesos en l'activitat seran els indicats en la part expositiva d'aquesta resolució o qualsevol altre tipus de residu que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les corresponents autoritzacions i inscripció i inscripció en el registre general de gestors autoritzats de residus de la Comunitat Valenciana que corresponguen per al centre ubicat en el carrer del Riu Xúquer, número 18 Aldaia (València), per a l'exercici de l'activitat, adaptant-se la mateixa a les condicions que l'esmentat òrgan establisca.  
3. El promotor haurà d'obtindre compromisos d'acceptació de residus per gestors autoritzats per a la totalitat dels residus generats per aquesta activitat, indicant com a punt d'arreplega les instal·lacions localitzades al carrer del Riu Xúquer, número 18 Aldaia (València) Els compromisos estaran permanentment en vigor i a disposició de l'autoritat ambiental competent.  
4. Les operacions de descontaminació dels VFVU, es realitzaran de forma controlada, utilitzant els equips específics per a això. El personal que realitze el procés d'extracció dels gasos fluorats del sistema d'aire condicionat dels vehicles haurà de disposar del certificat acreditatiu regulat en el Reial Decret 795/2010, de 16 de juny, pel qual es regula la comercialització i manipulació de gasos fluorats i equips basats en els mateixos, així com la certificació dels professionals que els utilitzen.  
  
5. Al començament de l'activitat i almenys cada cinc anys es realitzaran auditories acústiques per un organisme de control autoritzat, fent constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents.  
  
6. La zona d'emmagatzematge de pneumàtics serà d'accés restringit i complirà amb la normativa vigent.  
7. S'instal·laran depòsits de material absorbent (per exemple, sepiolita) en quantitat adequada i disponible per a procedir a l'arreplega immediata dels abocaments accidentals de RP que puguen produir-se en tota la instal·lació. En la zona de bateries es disposarà de material neutralitzador d'àcids (per exemple, bicarbonat sòdic). Una vegada utilitzats aquests materials es tractaran com a RP fins a la seua arreplega per gestor autoritzat.  
8. La neteja de les zones on es realitzarà el procés industrial es realitzarà en sec.  
9. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament d'Aldaia. Si fóra necessari, s'aplicaran els tractaments previs pertinents per a complir amb els límits que en les mateixes s'establisquen.  
10. S'establirà un programa de vigilància ambiental a l'efecte d'acreditar l'adopció i execució de les mesures preventives i correctores propostes i la comprovació de la seua eficàcia. Del programa esmentat es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
11. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que, contra la present resolució, atès que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 41 de la Llei 21/2013, de 9 de desembre, d'Avaluació Ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 18 de gener de 2016.- El director general de Medi Natural i d'Avaluació Ambiental: Antoni Marzo i Pastor».  
  
València, 22 de febrer de 2016.- El director general de Medi Natural i d'Avaluació Ambiental: Antoni Marzo i Pastor.